元日泛舟分韻得大字
作者：李流謙
朝代：宋

paragraphs: 春從沙際生，白石映淺瀨。
一舟何自橫，玄寄倏與會。
今日是何朝，亦恐魚鳥怪。
曉暾破宿雨，換歲無此快。
柁工貌閑暇，一篙有三昧。
夷猶我無心，上下聽汝輩。
斷崖舂濤波，千古意不改。
中流浸玻璃，綠浄吾苦愛。
林深故疎密，山遠自明晦。
隔江見人家，短籬護畦菜。
蓑笠弄晚色，真樂在牛背。
稍能薄輸征，武陵豈天外。
吾曹二三子，勿作碌碌待。
濤戎嘆山河，塵凡累纓佩。
人生富貴哉，固有一事大。